Žamaris
Žamaris (port. Rio Jamari) – upė vakarų Brazilijoje, Rondonijoje; dešinysis Madeiros intakas (Amazonės baseinas). Prasideda Pakaas Novaso kalnuose, tokio pat pavadinimo nacionaliniame parke, Uru-eu-vauvau indėnų teritorijoje. Teka šiaurėn. Pačiame žemupyje skaidosi į protakas, keliomis įteka į Madeirą į rytus nuo Porto Veljo. Didžiausi intakai: Gvajamanas, Kandejasas. Žemupys užtvenktas, sudarytas Samuelio tvenkinys (plotas 645 km², sudarytas 1982–1996 m., hidroelektrinės galia 216 MW). Prie upės yra Žamario nacionalinis miškas. Žamario pakrantėse įsikūręs Arkemišo miestas.